stanford-oval/wikipedia huggingface dataset:
קני סייף

קנת' חסן (קני) סייף (בערבית:  حسن كينيث "كيني" سيف, באנגלית: Kenneth Hasan "Kenny" Saief; נולד ב-17 בדצמבר 1993) הוא כדורגלן דרוזי-ישראלי יליד ארצות הברית, המשחק בעמדת המגן השמאלי במכבי חיפה.
קריירת מועדונים

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
סייף נולד בפנמה סיטי, פלורידה שבארצות הברית, להורים דרוזים-ישראלים, ובגיל ארבע שב עמם בחזרה לישראל. החל לשחק כדורגל מקצועי לראשונה בשנת 2011 עם בני סכנין. בעונת 2011/2012 חתם סייף בהפועל חיפה, אך עבר במהלך העונה לעירוני קריית שמונה. בעונת 2012/2013 הגיע עם קריית שמונה לגמר גביע המדינה, אך ערך שתי הופעות ליגה בלבד. בעונת 2013/2014 חתם סייף בהפועל ניר רמת השרון. סייף הציג יכולת גבוהה במדי רמת השרון, וכבש תשעה שערים במהלך העונה, אך נשר עם הקבוצה לליגה לאומית.
סייף משך את תשומת לבה של קבוצת הליגה הבלגית הבכירה, גנט, שהחתימה אותו על חוזה לשלוש שנים באוגוסט 2014. ב-29 באוגוסט 2014 ערך את הופעת הבכורה של במדי גנט. ב-14 בספטמבר 2014 כבש את שער הבכורה שלו בקבוצה. בסיום עונת 2014/2015 זכה סייף יחד עם גנט באליפות הליגה הבלגית, לראשונה בתולדות הקבוצה. סייף ערך 20 הופעות וכבש 2 שערים בעונה זו. ב-27 ביולי 2015, במחזור הראשון של עונת 2015/2016, כבש סייף בפנדל בתיקו עם 1:1 עם וסטרלו. בעונה זו הופיע סייף במדי גנט בליגת האלופות.
ב-5 בינואר 2018 חתם בקבוצת אנדרלכט מליגת העל הבלגית להשאלה עם אופציה לרכישה. ב-23 במאי 2018 חתם באופן קבוע באנדרלכט. ב-6 במרץ 2019 הושאל לסינסינטי מליגת ה-MLS האמריקאית לעונה אחת. ב-13 בפברואר 2020 הושאל ללכיה גדנסק הפולנית עד לסוף העונה. ב-2021 הושאל למ.ס. אשדוד.
ב-30 ביוני 2022 חתם בנפטצ'י באקו מליגת העל באזרבייג'ן. ב-14 בדצמבר 2023 הודיעה הקבוצה על שחרורו.
ב-19 בדצמבר 2023 חתם לשנתיים במכבי חיפה.
קריירת נבחרות > ישראל

שיחק בכל נבחרות הנוער ובנבחרת הצעירה של ישראל. ב-14 במרץ 2016 זומן לראשונה לסגל נבחרת ישראל הבוגרת. ב-23 במרץ 2016 ערך את הופעתו הבכורה בבוגרים במשחק ידידות שהסתיים בהפסד 0–2 לקרואטיה.
קריירת נבחרות > ארצות הברית

ב-3 ביוני 2017 סייף זומן לנבחרת ארצות הברית הבוגרת, כחלק מהסגל המוקדם שלהם לקראת גביע הזהב של CONCACAF. כשנה לאחר מכן, ב-27 במרץ 2018, ערך הופעת הבכורה במדי הנבחרת האמריקאית במשחק נגד פרגוואי.
תארים

ליגת העל הבלגית (1) : 2014/2015
הסופר קאפ הבלגי (1) : 2014/2015
הערות שוליים

↑  בכורה לסייף בהפסד גנט, 90 דקות לשהר ולגרשון, באתר ישראל ספורט, 29 באוגוסט 2014
↑  שגרירים: קני סייף כבש שער בכורה במדי גנט, באתר וואלה, 14 בספטמבר 2014
↑  רועי זריהן, ‏סייף יזומן לנבחרת ארה"ב: "לפחות שם מעריכים אותי", באתר ערוץ הספורט, 10 בדצמבר 2015
↑  קני סייף כבש בפנדל, תיקו לגנט, באתר ynet, 26 ביולי 2015
↑  נפטצ'י באקו הודיעה: קני סייף שוחרר מהקבוצה, באתר ONE‏, 14 בדצמבר 2023
↑  שלמה וייס‏, קני סייף חתם לשנתיים במכבי חיפה: "זה היה החלום של אבא ז"ל", באתר וואלה, 19 בדצמבר 2023
↑  "USA Submits 40-Player Preliminary Roster for 2017 CONCACAF Gold Cup =3 June 2017". ussoccer.com.
קייטרנדה

| --- | --- |

 לידה:  25 באוגוסט 1992 (בן 32) פורט-או-פרנס, האיטי 
 שם לידה:  Louis Kevin Celestin 
 שם במה:  Kaytranada 
 מוקד פעילות:  קנדה 
 תקופת הפעילות:  מ-2010 
 סוגה:  מוזיקת היפ הופ, R&B עכשווי, פאנק, דאנס, מוזיקה אלקטרונית, מוזיקת האוס 
 שפה מועדפת:  אנגלית 
 חברת תקליטים:  אקס-אל רקורדינגס, RCA רקורדס 
 kaytranada.com
 פרופיל ב-IMDb
 
לואיס קווין סלסטין (באנגלית: Louis Kevin Celestin; נולד ב-25 באוגוסט 1992), הידוע בשם הבמה קייטרנדה (Kaytranada), הוא תקליטן ומפיק מוזיקלי האיטי-קנדי.
ראשית חייו

קייטרנדה נולד בשם לואיס קווין סלסטין ב-25 באוגוסט 1992 בפורט-או-פרנס, האיטי. זמן קצר לאחר שנולד, עברה משפחתו למונטריאול, שם גדל. קייטרנדה החל לתקלט בגיל 14. בשנה שלאחר מכן, בגיל 15, החל להפיק, לאחר שאחיו הכיר לו את תוכנת FL Studio.
קריירה

סלסטין החל את הקריירה שלו בשם Kaytradamus בשנת 2010. הוא פרסם שני פרויקטים בשם זה, לפני שהחליף את שמו לקייטרנדה בשנת 2012. קייטרנדה היה בסגל של HW&M רקורדינגס, חברה עצמאית המבוססת בלוס אנג'לס וטורונטו. קייטרנדה הוציא 13 פרויקטים ו-41 רמיקסים. הוא סייר ביותר מ-50 ערים קנדיות, אמריקאיות, אירופאיות ואוסטרליות.
בדצמבר 2014 חתם קייטרנדה על הסכם הקלטות בלעדי עם אקס-אל רקורדינגס. במהלך 2015, פתח קייטרנדה שתי הופעות של סיבוב ההופעות של הזמרת מדונה, Rebel Heart Tour, אחד בקנדה ואחד בארצות הברית.
ב-6 במאי 2016 הוציא קייטרנדה את אלבום הבכורה שלו, 99.9%. האלבום כולל הופעות אורח של גולד-לינק (אנ'), אלונה-ג'ורג', סיד ת'ה קיד (אנ'), אנדרסון פאאק וויק מנסה (אנ'), בין היתר. באותה השנה, התארח בשירו של קרייג דייוויד, "Got It Good", מתוך אלבום האולפן השישי של דייוויד, Following My Intuition. נוסף על כך, זכה בפרס המוזיקה של פולריס (אנ') לשנת 2016 על אלבומו, 99.9%. האלבום קיבל ציון של 8.0 מפיצ'פורק.
ב-13 בדצמבר 2019 יצא אלבומו השני, Bubba, באמצעות חברת התקליטים RCA רקורדס. האלבום קיבל ציון של 8.1 מפיצ'פורק. בנובמבר 2020, הוכרז כי קייטרנדה קיבל שלוש מועמדויות בטקס פרסי גראמי ה-63, כולל קטגוריית תגלית השנה, תוך שזכה בקטגוריות "הקלטת הדאנס הטובה ביותר" על השיר "10%" עם קאלי אוצ'יס ו"אלבום הדאנס/אלקטרוני הטוב ביותר" על האלבום Bubba.
ב-7 ביוני 2024 הוציא את אלבום הסולו השלישי שלו, Timeless.
חיים אישיים

באפריל 2016, בראיון במגזין The Fader (אנ'), קייטרנדה יצא מהארון כהומוסקסואל.
דיסקוגרפיה > אלבומי אולפן

2016: 99.9%
2019: Bubba
2024: Timeless
דיסקוגרפיה > מיני-אלבומים

2013: Kaytra Todo
2018: Nothin' Like U / Chances
דיסקוגרפיה > מיקסטייפים

2010: Kaytra da Mouse
2010: The Weather Report
2010: Teriphikness
2011: Merrymaking Music
2011: Kaytra LaBoom
2012: Kaytra Nada
2012: Kaytrap EP
2013: Instrumental Hip Hop Is Dead
2014: Whatever
2014: Spring Mixtape For Bromance
2014: For Mixmag: The Cover Mix
2016: 0.001%
פרסים ומועמדויות

| שנה | פרס | קטגוריה | עבור | תוצאה | מקור |
| --- | --- | --- | --- | --- | --- |
| 2024 | פרס המוזיקה של MTV אירופה | האמן הקנדי הטוב ביותר | מועמדות |  |  |
| 2025 | פרס גראמי | הקלטת הדאנס/אלקטרונית הטובה ביותר | "Witchy" (עם צ'יילדיש גמבינו) | מועמדות |  |
| 2025 | פרס גראמי | אלבום הדאנס/אלקטרוני הטוב ביותר | Timeless | מועמדות |  |
| 2025 | פרס גראמי | הקלטת הרמיקס הטובה ביותר, לא קלאסית | "Alter Ego" (Kaytranada remix) | מועמדות |  |
הערות שוליים

↑  "Kaytranada Discusses Drake Production Influence and Haitian Music". Hypetrak. נבדק ב-9 ביוני 2014. {{cite web}}:  (עזרה)
↑  "Interview: Kaytranada on His Funky XL Debut: "It's definitely going to surprise you"". The Fader May 12, 2014. נבדק ב-9 ביוני 2014. {{cite web}}:  (עזרה)
↑  "Kaytranada". Huhwhatandwhere.com. אורכב מ-המקור ב-2019-05-13. נבדק ב-9 בדצמבר 2017. {{cite web}}:  (עזרה)
↑  "Kaytranada: Not Missing A Beat". Vice February 5, 2014. נבדק ב-9 ביוני 2014. {{cite web}}:  (עזרה)
↑  "Kaytranada". EARMILK. נבדק ב-9 ביוני 2014. {{cite web}}:  (עזרה)
↑  "Kaytranada (Vibe)". Vibe. נבדק ב-9 ביוני 2014. {{cite web}}:  (עזרה)
↑  "Kaytranada Channels Dilla, Embraces Up-Tempo Neo-Soul". Spin June 3, 2014. נבדק ב-9 ביוני 2014. {{cite web}}:  (עזרה)
↑  "Madonna's Rebel Heart Tour Confirms Kaytranada Will Open Tonight's Show at Joe Louis Arena". Broadwayworld.com.
↑  "25 best Canadian debut albums ever". CBC Music, June 16, 2017.
↑  "Kaytranada wins 2016 Polaris Music Prize for his album 99.9%". The Globe and Mail. 19 בספטמבר 2016. נבדק ב-25 בינואר 2017. {{cite news}}:  (עזרה)
↑  "Kaytranada: 99.9% Album Review - Pitchfork". Pitchfork.com.
↑  "Kaytranada: Bubba Album Review - Pitchfork". Pitchfork.com.
↑  דור מאיר מועלם, ‏המועמדים, הדרמות, וכל מה שאתם צריכים לדעת על גראמי 2021, באתר ‏מאקו‏, 25 בנובמבר 2020
↑  Frank, Alex (5 באפריל 2016). "Kaytranada Is Reaching 100%". The Fader. ארכיון מ-6 באפריל 2016. נבדק ב-5 במאי 2016. {{cite web}}:  (עזרה)
↑  Here are all the winners from the 2024 MTV Europe Music Awards, euronews, ‏2024-11-11 (באנגלית)
↑  2025 GRAMMYs: See The Full Winners & Nominees List | GRAMMY.com, grammy.com
| --- | --- |
בקרת זהויות :  GND: 1100880380  ISNI: 0000 0004 6280 9585  LCCN: no2016049298  MusicBrainz: e56aee57-d90e-40cf-a70d-beb70f6f3c69  SUDOC: 198069480  VIAF: 235146462596927770105   WorldCat (עם VIAF): 235146462596927770105
תוכנית חבצלות

| --- | --- |

 פרטים
 מדינה:  ישראל ישראל
 שיוך:  צה"ל צה"ל
 סוג:  תוכניות מצוינות בצה"ל
 אירועים ותאריכים
 תקופת הפעילות:  2005–הווה (כ־20 שנה)
 נתוני היחידה
 כוח אדם:  כ-60 חניכים וחניכות במחזור גיוס המתקיים אחת לשנה. יעוד הבוגרים: חטיבת המחקר, 8200, גופי המודיעין בפיקודים המרחביים ובאוגדות, 9900, מד"ן, למד"ן, מערך המבצעים המיוחדים, ועוד.
 פיקוד
 יחידת אם:   אגף המודיעין
 דרגת המפקד:  ראש התוכנית:   תת-אלוף במיל' מפקד ההכשרה:   רב-סרן
תוכנית חבצלות היא מסלול הכשרה לצעירים מצטיינים כקציני מודיעין בתפקידים מרכזיים באגף המודיעין של צה"ל.
המסלול כולל הכשרה בת שלוש שנים הכוללת לימודים לתואר ראשון באוניברסיטה העברית בירושלים, הכשרה מודיעינית רחבה, הכשרה פיקודית-מנהיגותית והכשרות צבאיות שונות, בהן טירונות קרבית וקורס קצינים. כל אלה בנוסף לביקורים בתרגילים של יחידות צהל השונות, והיכרות עם כלל המערכים באגף המודיעין.
לאחר ההכשרה, משרתים בוגרי התוכנית שש שנים בשירות קבע בתפקידים מרכזיים באמ"ן ובגופי המודיעין ביחידות השדה.
תוכנית חבצלות היא תוכנית הדגל של אמ"ן, ונחשבת לאחת התוכניות הנחשקות ביותר שמציע צה"ל.
הקמת התוכנית והתפתחותה

המסמך הראשון המתאר את תוכנית חבצלות נכתב בשנת 2003 על ידי הוגה התוכנית, אביתר מתניה, שבאותה העת ניהל את תוכנית תלפיות במפא"ת והיה איש מילואים של אמ"ן, ולפיו רציונל ההכשרה של התוכנית מבוסס על שני אלמנטים – ידע אזורי ומודיעיני וחשיבה אנליטית. מתניה טען שכמו כל זרוע בצה"ל, גם אמ"ן חייב שתהיה לו תוכנית אקדמית משלו – תשתית לקציני המודיעין של אמ"ן, ובהמשך פרסם מאמר בנושא זה בכתב העת "מערכות".
בשנת 2004, טרם מימוש התוכנית, פורסם דו"ח ועדת שטייניץ לחקירת הכשל המודיעיני במלחמת המפרץ השנייה, שאחת ממסקנותיה הייתה הצורך בהקמת תוכנית הכשרה על בסיס מבנה ההכשרה של תוכנית תלפיות.
המחזור הראשון של התוכנית כלל 25 חניכים, התגייס באוגוסט 2005 והחל את שירות הקבע בנובמבר 2008.
בסוף שנת 2012 עברה התוכנית שינוי ארגוני, ובמסגרתו עברה להכוונה מקצועית של חטיבת המחקר.
בינואר 2013 החליט ראש אמ"ן, האלוף אביב כוכבי, למנות לראשות התוכנית את תת-אלוף (מיל') מוטי דימיטשטיין, ובהמשך אותה שנה הגדילו את מספר החניכים במחזור מ-25 ל-35.
בתחילת שנת 2017 הגדיל ראש אמ"ן, האלוף הרצי הלוי, את מספר החניכים במחזור לכ-40. החל משנת 2018, בעקבות הצלחת התוכנית, הגדילו את מספר החניכים במחזור לכ-50. בשנת 2020 הוגדל מספר החניכים במחזור פעם נוספת ל-54. ב-2023 הגדיל ראש אמ״ן דאז, האלוף אהרון חליוה, את מספר החניכים במחזור ל-60.
בשנים 2005–2019 למדו חניכי התוכנית באוניברסיטת חיפה. בשנת הלימודים תש"ף (אוקטובר 2019) עברה התוכנית לאוניברסיטה העברית בירושלים.
ב-2020 שינו את תפיסת ההכשרה כדי שתהיה "מותאמת יותר לעולם המודיעיני העכשווי". לכן, במסגרת ההכשרה, החניכים יצרו מגוון כלי לימוד ייחודיים באמ"ן וגם הצטרפו לעשייה המבצעית בצוותים שעוסקים במחקר מודיעיני ליבתי.
המיונים והקבלה לתוכנית > התאמה לחבצלות

ההתאמה לתוכנית חבצלות מוערכת ונבחנת במספר היבטים. ראשית, על המועמדים להיות סקרנים ובעלי זיקה לאקטואליה ולנושאים העומדים על סדר היום הביטחוני של מדינת ישראל. שנית, הם נדרשים ליכולות לימודיות גבוהות וכן להיות תלמידים מצטיינים בתיכון. בנוסף, עליהם להיות בעלי כישורים חברתיים גבוהים ויכולת להוביל. זאת, הן בשל אופי ההכשרה של התוכנית והן בשל אופי התפקידים שלאחריה, שבהם בוגרי התוכנית נדרשים לפקד על צוותים תוך עבודה משותפת ואינטנסיבית.
המיונים והקבלה לתוכנית > המיונים

המיונים כוללים:
מבחנים קוגניטיביים (במסגרת מבחני שחקים חבצלות) – מבחני ידע כללי, לוגיקה, אנלוגיות, שפות, מתמטיקה וכו'.
כנס הסברה – מיועד להכיר למועמדים את הכשרת חבצלות בצורה מעמיקה ומפורטת. כחלק מהכנס, המועמדים יפגשו בוגרים וחניכים של התוכנית, תוך אפשרות לקבלת מענה על שאלותיהם.
מבחני דינמיקה קבוצתית – במהלכם המועמדים ייבחנו על עבודה בצוות, עבודה תחת לחץ, יכולת ניתוח מצבים, הסקת מסקנות ועוד.
ראיון אישי – יתבצע בנוכחות קצין מודיעין בוגר התוכנית וקצין איתור.
יום פסיכולוג – המועמד נדרש לעבור מספר מבחנים אישיותיים, בהם ריאיון עם פסיכולוג, שמטרתם לבחון את התאמתו לשירות בחיל המודיעין בכלל ובתוכנית חבצלות בפרט.
מבדקי קצונה – חניכי התוכנית יוצאים לקורס קצינים, ולכן במידת הצורך חלק מהמועמדים עוברים מבחני התאמה לקצונה בבסיס תל השומר.
תחקיר ביטחוני – נועד לקבוע את התאמת המועמדים להיחשפות למידע מסווג, בהתאם לנוהלי ביטחון המידע באמ"ן.
תנאי קבלה לאוניברסיטה – בנוסף לשלבים הללו, על המועמדים לעמוד בתנאי הקבלה של האוניברסיטה העברית לתואר ראשון דו-חוגי במסגרת הסכם לפי חוגי הלימוד. בנוסף, התוכנית דורשת מהמועמדים לקבל בבחינה הפסיכומטרית (עד מועד אפריל) ציון של 650 נקודות ומעלה.
מסלול ההכשרה

| 0 | 1 | 2 |
| --- | --- | --- |

הכשרת תוכנית חבצלות היא מהארוכות והיוקרתיות בצה"ל, והיא מקנה לחניכי התוכנית את בסיס הידע, החשיבה והערכים הדרושים לבוגרי התוכנית בתפקידיהם. בכל שנה מתחילים את דרכם כ-60 חניכים וחניכות. ההכשרה אורכת 36 חודשים ומתקיימת ברובה בתנאי בסיס סגור, במתחם התוכנית באוניברסיטה העברית. כל תנאי השירות ותכני ההכשרה, לרבות שכר הלימוד של התואר האקדמי, הם במימון מלא של צה"ל. כל הקצינים המפקדים בהכשרה הם בוגרי תוכנית חבצלות. את הכשרת חבצלות ניתן לחלק לארבעה עיקרים: אקדמי, צבאי, מודיעיני וערכי-מנהיגותי.
מסלול ההכשרה > הכשרה אקדמית

החניכים לומדים לתואר ראשון במסלול דו-חוגי מורחב באוניברסיטה העברית בירושלים. החוג הראשון, חוג רב-תחומי המשלב מדע המדינה ומזרח תיכון (לרבות לימוד ערבית), זהה ואחיד לכל החניכים, ובמסגרתו מוקנה לחניכים בסיס ידע רחב בנושאי ההיסטוריה של המזרח התיכון, ומערכות פוליטיות. החוג השני נבחר על ידי כל חניך בנפרד מבין האפשרויות הבאות: כלכלה, מתמטיקה, פילוסופיה, מדעי הנתונים ומדעי המחשב.
מסלול ההכשרה > הכשרה צבאית

הכשרת חבצלות מתחילה בטירונות קרבית במתכונת של רובאי 03 בבט"ר ניצנים, מתוך תפיסה שעל חניכי התוכנית להכיר את הצבא והמערכת ולהיפגש עם חוויית השטח. עם זאת, מתקבלים לתוכנית גם חניכים בעלי פרופיל עורפי, העוברים במקום טירונות עורפית (רובאי 02).
גם לאחר תום הטירונות ממשיכה ההכשרה הצבאית, הן בקורסים צבאיים תאורטיים והן ביציאה ל"סדרות צבא" שנערכות בין הסמסטרים, שבמהלכן מודרכים החניכים ביחידות הצבא השונות. בנוסף, במהלך השנה הראשונה יוצאים החניכים לסדרת ניווטים במטרה להקנות להם הבנה מעמיקה יותר של השטח.
בסוף שנת ההכשרה הראשונה ולפני תחילת שנת הלימודים השנייה, חניכי התוכנית עוברים את קורס הקצינים בבה"ד 1. חניכי התוכנית מקבלים את דרגות הקצונה בתום שלוש שנות ההכשרה, ונכנסים לתפקידם בדרגת סגן.
מסלול ההכשרה > הכשרה מודיעינית

ההכשרה המודיעינית היא רב-תחומית, ומטרתה להקנות לבוגרי התוכנית יסודות מכל המערכים באמ"ן. החניכים לומדים את מקצוע המודיעין במקביל ללימודים האקדמיים. ההכשרה המודיעינית כוללת העמקה בדיסציפלינות המחקר שבהן עוסקים אמ"ן ושאר גופי המודיעין בישראל, לצד עיסוק במידע מודיעיני עדכני ובהכרת היחידות השונות באמ"ן.
חניכי התוכנית עוברים קורסים בכלל מקצועות המודיעין, הנפרשים על פני שלוש שנות ההכשרה. בנוסף, הם עוברים סיורים וסיפוחים לדרגי השטח, תרגילים וסדרות מודיעין ביחידות השונות.
בסוף השנה השנייה להכשרה מקבל כל חניך פרויקט מחקרי שאורכו כחודש באחד ממערכי אמ"ן, כאשר בסופו מציג החניך את תוצריו לבכירים בחיל. הפרויקטים מאפשרים לחניכים לחוות את העבודה המודיעינית מחוץ למסגרת מתחם ההכשרה ולהתנסות בעצמאות מחקרית לאחר שנתיים של לימודי מקצוע המודיעין.
מסלול ההכשרה > הכשרה ערכית-מנהיגותית

בשל ייעודם של בוגרי תוכנית חבצלות – להיות מפקדים באמ"ן, ההכשרה שמה דגש גם על פיתוח יכולות הפיקוד של חניכיה. זאת נעשה בין היתר באמצעות למידה פרונטלית, התנסויות בהעברת תכנים ובמתן אחריות בתפקוד השוטף של ההכשרה. לדוגמה, חניכי השנה השלישית מפקדים על חניכי השנה הראשונה והשנייה ואמונים על פיתוחם האישי ועל תפקודו של מתחם ההכשרה. באופן זה מתנסים חניכי ההכשרה בפיקוד ופיתוח חניכים בליווי צמוד של סגל התוכנית.
השירות הצבאי

במהלך השנה השלישית להכשרה מתקיים תהליך מסודר לשיבוץ החניך, המנוהל על ידי ראש התוכנית, שבו נבחנות העדפות החניך (זירת מחקר, דיסציפלינה מחקרית וגוף המודיעין), יכולותיו והתאמתו לתפקיד (על פי הערכת מפקדיו). בסוף תהליך השיבוץ נבחר התפקיד שהחניך ימלא בשנתיים הראשונות לשירות הקבע, מתוך שש שנות הקבע שעליהן חתם בתחילת ההכשרה.
הבוגרים משובצים לתפקידי קצונה ליבתיים במערכי אמ"ן ויחידות השדה, בהם חטיבת המחקר, מערך המבצעים המיוחדים, יחידות האיסוף כמו 8200 ו-9900, גופי המודיעין בפיקודים המרחביים ובאוגדות, להק המודיעין (למד"ן) בחיל האוויר ומספן מודיעין (מד"ן) בחיל הים.
עם סיום ההכשרה לבוגרים מוענקת דרגת סגן, ולאחר שנתיים מוענקת להם דרגת סרן. לבוגרים אשר מעוניינים בהמשך שירות בחיל מעבר להתחייבות הראשונית (6 שנים) ומוכיחים עצמם כבעלי יכולות והשקעה מוענקת דרגת רב-סרן, עוד במהלך שירות הקבע הראשוני.
שירות הבוגרים בחיל כולל דגש מרכזי על מעבריות – התנסות במגוון דיסציפלינות מחקר, היכרות מעמיקה ובין זירתית עם עבודת המודיעין וגיבוש תפיסה רחבה. כפועל יוצא מכך, רוב הבוגרים עוברים כל שנתיים בין יחידות שונות בתוך קהילת המודיעין הישראלית וצוברים ניסיון רב בשלל עיסוקי המודיעין.
מרכיב מרכזי נוסף באופי השירות של בוגרי התוכנית הוא הקשר בין בוגרי התוכנית הפזורים ברחבי החיל דבר המאפשר קידום שיתופי פעולה.
סיכת בוגר חבצלות

סיכת בוגר ההכשרה מורכבת מסמל הפלר דה ליס אשר מייצג את אמ"ן, כנפיים ועוגן אשר מסמלים את פריסת הבוגרים בכלל הזרועות (חיל האוויר וחיל הים בהתאמה) והמערכים המודיעיניים בצה"ל, עט נובע דמוי חרב המדגיש את הצד האקדמי של בוגרי התוכנית, ומשני אנשים אשר מייצגים את ההון האנושי שממנו מורכבת התוכנית. כל זאת על רקע מגן דוד – סמל לביטחון ישראל. לבוגרי התוכנית החוזרים לפקד בהכשרה מוענקת סיכה מוזהבת.
עמותת בוגרי חבצלות

בינואר 2017 הוקמה עמותת בוגרי חבצלות, שמטרותיה העיקריות הן גיבוש הבוגרים, חיזוק הקשרים ביניהם ושמירה על גאוות יחידה, על מורשת התוכנית ועל ערכיה. מטרות נוספות הן סיוע לבוגרי התוכנית, הכוונה לאחר שחרורם וכן פיתוח וקידום עתידם באמצעות כנסים, אירועים חברתיים, מלגות ומענקים. נוסף על כך, העמותה תסייע להשתמש בבוגרים לטובת קידום החברה הישראלית וסיוע לקהילה באמצעות יוזמות, עשייה חברתית וחינוך. עוד מטרה היא חיזוק הקשר בין תוכנית חבצלות לבוגריה.
בשנת 2018 הקימה העמותה אתר אינטרנט עבור התוכנית, בסיוע גורמים מתוכנית חבצלות.
ראו גם

חטיבת המחקר
יחידה 8200
מערך המבצעים המיוחדים
אגף המודיעין
לקריאה נוספת

אלכס פישמן, "אוזני אמ"ן", בעיתון ידיעות אחרונות, 30 באוגוסט 2013
הערות שוליים

↑  על מעבר התוכנית לאוניברסיטה העברית באתר משרד הביטחון
↑  תוכנית חבצלות באתר צה"ל
↑  תכנית חבצלות | אתר חבצלות, באתר תוכנית חבצלות | אתר חבצלות
↑  אבי אליהו, ‏קרב מוחות: תכנית תלפיות VS תכנית חבצלות, באתר ‏מאקו‏, 13 באוגוסט 2012
↑  אביתר מתניה וסא"ל י', "האחר שבתוכנו" - התאמת הכשרתו של איש המודיעין לעידן הנוכחי, באתר מערכות, ‏אוגוסט 2005
↑  נועם אמיר, ‏פריחת החבצלת: הצצה לתוכנית הכשרת הפיקוד הבכיר של אמ"ן, באתר מעריב אונליין, 1 ביוני 2015
↑  בוגרי המחזור החדשים של חבצלות עשו משהו שלא קרה עד היום, באתר ערוץ 7
↑  עמותת בוגרי חבצלות, באתר "גיידסטאר ישראל"
↑  תכנית חבצלות | אתר חבצלות, באתר תוכנית חבצלות | אתר חבצלות (ארכיון)
↑  תוכנית חבצלות מטעם עמותת הבוגרים
טקס חשיפת הדרגות במעמד ראש אמ"ן, האלוף הרצי הלוי, במלאת שלוש שנות הכשרה
הרמטכ"ל לשעבר, רב-אלוף בני גנץ, בהרצאה בכנס בוגרי תוכנית חבצלות
בראטהרינג

| --- | --- |

 
 מאכלים
 סוג:  מאכלי דגים, מזון מטוגן 
 מוצא:  גרמניה 
 מרכיבים עיקריים:  הרינג ירוק, בצל, חומץ, קמח, עלה דפנה 
 
ארוחת צהריים מסורתית ופשוטה בהמבורג: בראטהרינג עם תפוחי אדמה מטוגנים
בְּרַאטהֶרִינְג (בגרמנית: Brathering; שפירושו "הרינג מטוגן") הוא מאכל גרמני פשוט ומסורתי של הרינג מטוגן שנטבל במרינדה. הוא אופייני למטבח בצפון גרמניה ובחלקים הצפוניים של הולנד, לארוחת צהריים או כחטיף בדוכני מזון מהיר או במסעדות איסוף עצמי.
הכנה

בדרך כלל, הרינג "ירוק" (כלומר, טרי) שהראשים והקרביים הורחקו, נטבל הפירורי לחם או רק בקמח, ואז מטוגן, ולבסוף מוחמץ במרינדה של חומץ לבן ומים רותחים לזמן קצר, בצל, מלח, תבלינים כמו פלפל, עלי דפנה, זרעי חרדל, ומעט סוכר. העצמות הדקות של ההרינג הירוק מומסות חלקית במרינדה, כך שהן כמעט ולא מפריעות לאכילה.
בקירור, הרינג מטוגן עשוי להישמר עד שבועיים. הבראטהרינג זמין בגרמניה גם כמוצר מסחרי בקופסאות שימורים.
מנות אופייניות

בראטהרינג עצמו כבוש ומטוגן היטב וקר, מוגש יחד עם תפוחי אדמה מטוגנים חמים (Bratkartoffeln) או סלט תפוחי אדמה קר (Kartoffelsalat).
לפעמים, פראטהרינג מוצע גם כחלק מכריכי דגים (Fischbrötchen).
במסורת

מרטין לותר הצהיר פעם שבראטהרינג מוגש עם אפונה ירוקה מבושלת וחרדל (שילוב לא ידוע בימינו) הוא אחד המאכלים האהובים עליו.
ספרות

Koios, Eloi Rylan (2011): בראטהרינג. רשימה של מנות דג נא, דגים (מזון) ופירות ים. TRACT. .
הארגון לשיתוף פעולה ופיתוח כלכלי (2009) מילון רב לשוני של דגים ומוצרי דגים עמוד 147, ג'ון ווילי ובניו.מסת"ב 978-140-5-15760-5ISBN 978-140-5-15760-5 .
הערות שוליים

↑  Zipner, Helmut (2002): Kulinarischer Norden. Rezepte von Profiköchen und Publikum. Schlütersche. מסת"ב 9783877068595. Page 23.
↑  Sälzer, Sabine (1998): Die echte deutsche Küche. Gräfe und Unzer. מסת"ב 9783774215382.
↑  Hering, Richard and Walter Bickel (Ed.) (1978): Herings Lexikon der Küche. Fachbuchverlag Pfanneberg. Gießen. מסת"ב 3-8057-0218-3. Page 194.
↑  Kawerau, Gustav (1903): Martin Luther, Sein Leben und Seine Schriften. Duncker. Page 497.
שתי פחיות של בראטהרינג כפי שנמכרות במרכולים גרמניים
נתן אפשטיין

הרב נתן ס"ל הלוי אפשטיין (בכתיב מיושן: עפשטיין; בגרמנית: Natan Eppstein; ה'קנ"ט, 1398 – ה'ר"ך, 1460~) היה רב העיר פרנקפורט דמיין בראשית המאה ה-15. שימש כראש ישיבה בעיר ושמו מופיע רבות בספרות זמנו.
ביוגרפיה

הרב נתן אפשטיין נולד לאביו רבי יעקב משטורך (שטרסבורג) ולאמו חוה, מעשירי קהילת פרנקפורט דמיין בשנת 1398. משפחת אפשטיין הייתה ידועה וותיקה בעיר ורבים מבניה שימשו בה כרבנים. בשנת ה'קע"ה (1414) בהיותו בן 16 התאלמן מאשתו הראשונה, ולפני נישואיו השניים נסע ללמוד בישיבת מיינץ אצל רבי זלמן שטן, שהיה מעין משיב בישיבת המהרי"ל. בתקופה זו החל ליצור קשר עם חבריו לישיבה, מהרא"י, מהר"י ברונא ור' מנחם בכרך. זמן קצר לפני החתונה הוא קיבל מכתב מאביו המורה לו לחזור לפרנקפורט על מנת לקבוע את מועד החתונה. בשיעור שהתקיים בליל יום חמישי ט"ז בכסלו ה'קע"ה בביתו של הרב שטן הוא נטל כסף של הרב שהיה על השלחן ו"קידש" בצחוק את המשרתת. הרב שטן פנה למהרי"ל שיחווה דעתו בשאלה האם המשרתת מקודשת וצריכה גט. מהרי"ל סבר בתחילה כי אין כל תוקף לקידושין אלו, אלא שהמעשה התפרסם, מה שנותן תוקף לאיסור על שניהם להינשא שנית. ביום ראשון י"ט כסלו נתן נסע לפרנקפורט, ובינתיים המשרתת טענה כי הקידושין אמיתיים על מנת לסחוט כסף מנתן בתמורה לביטולם. בתחילת השבוע התיר מהרי"ל לנתן לינשא לכלתו, אבל חשש להתיר גם את המשרתת ללא הסכמת רבותיו שבאוסטריה. המשרתת שחששה כי ר' נתן יינשא והיא תישאר עגונה נסעה עמם לפרנקפורט ועיכבה את החופה עד שהובטח לה כי יימצא לה היתר, ואם לא היא תקבל גט מנתן מיד. בינתיים מהרי"ל פנה לרבותיו: מהר"ש נוישטט, ר' יעקיל מאיגרא ור' אהרן בלומלין, והמהר"ש ור"א בלומלין הסכימו עם המהרי"ל להתירה בלא גט.
בשנת 1424 גורשו יהודי קלן, שניים מהם, מלוי בריבית מסוכסכים שהגיעו לפרנקפורט פנו אל ר' נתן אפשטיין ואל ר' אליקים ב"ר שמעון (שכנראה היה ממגורשי קלן בעצמו) לבוררות. הרבנים פנו למהרי"ל ובתשובתו הוא מכנה אותם "אהובי", צורת פנייתו אל תלמידיו, וכן הוא מכנה אותם "הח"ר", דהיינו "החבר הרב". בשו"ת מהרי"ל החדשות מובאים מנהגיו בעריכת חופה. בשנת 1428 הוא מוזכר במסמכי העירייה כמשלם מס עצמאי. בשנת 1432 רב הקהילה, שמעון מנירנברג עזב את העיר והרב אפשטיין מונה תחתיו לרב הקהילה, ושנתיים לאחר מכן הוא נשלח כנציג קהילת פרנקפורט לדון מול הקיסר זיגיסמונד על מיסי הקהילה. ב־1441 הוא ואחיו זעמיל נידונו לקנס של 1100 פלורין, והוא נאלץ לעזוב את העיר. ב־1447 הוא נזכר כראש ישיבה בעיר, הרישיון מתיר לו להחזיק בישיבתו עד שישה תלמידים, תמורת תשלום שנתי. ב־1458 הוא התלונן לעירייה כי אינו מסוגל להתפרנס עקב נכותו ועל כן מגיעות לו הנחות במס. בשנת 1462 המהר"ם מינץ מזכירו "וכן היה גם דעת מהר"ן עפשטיין ז"ל בההיא זימנא" מה שמלמד על פטירתו בסביבות 1460.
מעמדו

הרב אפשטיין היה בעל סמכות פסיקה חשוב באשכנז. במקרה של גט בעייתי משנת 1460 בערך, השאלה הופנתה לרבני מגנצא, מהר"ם מינץ ור' שמעון כ"ץ, והם הפנו אותה לרבני פרנקפורט, ביניהם ר' נתן אפשטיין ולר' זליקמן מבינג. המס ששילם היה מהגבוהים בקהילה מה שמעיד על אמידותו הכלכלית. בפסקים וכתבים ר' ישראל איסרלן מביא: "וכן הורה מהר"ר יעקב ס"ל ומהר"ר נתן ס"ל, ומי יבוא אחר המלכים לסתור דבריהם."
בשנת 1454 ר' זליגמן מבינגא יחד עם ר' מנחם מן בכרך, רבה של וורמייזא, ארגנו את "ועד בינגן" שבו החליטו בין השאר על סמכותם לקבוע עבור קהילות רבות בגרמניה, ביניהם פרנקפורט. ר' נתן אפשטין ומחותנו מהר"ם מינץ עמדו בראש המתנגדים להחלטה זאת ורצו לשאול את דעת ר' ישראל איסרלן ומהר"י ברונא הנייטרליים, מה שגרם לפולמוס.
לקריאה נוספת

ישראל מרדכי פלס ושלמה יהודה הכהן שפיצר ספרי מהרי"ל, מבוא וליקוטים, מכון ירושלים תשע"ו, עמ' 228.
ישראל יעקב יובל, חכמים בדורם, הוצאת מאגנס, ירושלים תשמ"ט, עמ' 227–235.
ברוך אפשטיין, תוספת ברכה חלק ב', תל אביב תשכ"ד, עמ' 163.
יהודה לייב מימון, אנשים של צורה, ירושלים תש"ז, עמ' קלו-קלח.
גרמניה יודאיקה III א', עמ' 364-363 מס' 39, (בגרמנית).
נפתלי יעקב הכהן, אוצר הגדולים אלופי יעקב אות נ', קל. בהוצאת מערכת אור התורה כרך ג עמ' תרסה.